Djævlene fra Loudun
Djævlene fra Loudun er en opera i tre akter af Krzysztof Penderecki. Librettoen er skrevet af komponisten og bygger på John Whitings (1917-1963) dramatisering af Aldous Huxleys historiske fortælling The Devils of Loudun (1952). Efter den østrigske digter Erich Fried (1921-1988) havde oversat librettoen til tysk, fik Die Teufel von Loudun, der var et bestillingsarbejde, urpremiere på operaen i Hamborg 1969.
Handlingen er inspireret af virkelige hændelser i Loudun i Frankrig 1634, hvor præsten Urbain Grandier blev brændt på bålet anklaget for – i ledtog med djævlen – at have besat nonnerne og især priorinden ved et ursulinerkloster, hvor han aldrig havde været. Den kvindeglade Grandier, der ikke tog cølibatet alvorligt, var ikke kun offer for religiøs fanatisme, men også for et politisk komplot: han havde i en lokalpolitisk sag støttet myndighederne i Loudun mod selveste kardinal Richelieu, men blev i sidste øjeblik svigtet af disse.
Disse begivenheder inspirerede Penderecki til at lave en opera, der viser, hvad undertrykkelse af anderledes tænkende mennesker kan føre til. Værket er samtidig en metafor for det kommunistiske diktatur i hans hjemland Polen og en protest mod politisk vold.
Djævlene fra Loudun er komponistens første og mest populære opera, der ofte opføres i Europa og USA, selvom den ved urpremieren i Hamborg ikke var en ubetinget succes. Værket består af over tredive scener og er flere gange blev omarbejdet: 1972, 1975 og senest 2013 i forbindelse med nyopsætningen på Operaen i København, hvor en helt ny scene, et orkesterforspil og et mellemspil blev tilføjet.